Izlazak (Šarić)/Glava 31.
1 Još zapovjedi Gospod Mojsiju: 

2 "Evo, po imenu pozvah Bezaleela, sina Urije, unuka Hurova, od plemena Judina, 

3 I napunih ga duha Božjega, umjetničke mudrosti, uviđavnosti, razuma i svake vještine: 

4 Da napravi nacrte umjetničkih radova i da ih izvede u zlatu, srebru i mjedi; 

5 Da kleše i ukiva drago kamenje, da urezuje drvo, ukratko, da izrađuje svaki posao. 

6 Ujedno dadoh mu druga Aholiaba, sina Ahisamakova, od plemena Danova, i svima drugim u umjetnosti vještacima udijelih mudrost, da izrade sve, što sam ti zapovjedio. 

7 Šator sastanka, kovčeg zakona, pomirilište nad njim i druge sprave u Šatoru; 

8 Naime stol i sprave njegove, svijećnjak od čistog zlata sa svima spravama njegovim i žrtvenik kadioni; 

9 Onda žrtvenik za žrtvu paljenicu sa svima spravama njegovim, umivaonicu i podnožje njezino; 

10 Sjajne haljine i sveto ruho za svećenika Arona i haljine sinovima njegovim za službu svećeničku; 

11 Onda ulje pomazanja i kad mirisni za Svetište. Sve neka ne, čine točno onako, kako sam ti zapovjedio." 

12 Još zapovjedi Gospod Mojsiju: 

13 "Objavi sinovima Izraelovim ovu zapovijed: Držite subote moje, jer one su znak zavjeta između mene i vas kroz sve naraštaje, da se spozna, da sam ja, Gospod, koji vas posvećujem. 

14 Držite dakle subotu, jer vam ona ima biti sveta. Tko nju oskvrni, neka se kazni smrću, jer tko radi kakav posao taj dan, neka se istrijebi iz naroda svojega. 

15 Šest dana smije se raditi, a sedmi je dan subota, odmor sveti Gospodu. Tko radi u dan subotni, neka se kazni smrću. 

16 Tako eto imaju sinovi Izraelovi držati subotu i kroz sve naraštaje svetkovati subotu kao obvezu, što vječno vrijedi. 

17 Ona neka bude znak zavjeta između mene i sinova Izraelovih za vječna vremena, jer je u šest dana stvorio Gospod nebo zemlju; ali je sedmi dan otpočinuo i svetkovao." 

18 Kad je on bio završio svoj razgovor s Mojsijem na gori Sinaju, predade mu obadvije ploče zakona, ploče kamene prstom Božjim napisane. 

Izlazak (Šarić)